钦定古今图书集成/明伦汇编/氏族典/第435卷 > 《廖用贤尚友录》 > 左良玉
## 钦定古今图书集成/明伦汇编/氏族典/第435卷 > 《廖用贤尚友录》 > 左良玉

按《明外史左良玉传》：“良玉，字昆山，临清人。官辽东军
右营都司。崇祯元年，宁远兵变，巡抚毕自肃自经死，
部将皆坐罪，良玉亦削职回卫。已复官，督治侍郎侯
恂荐为副将，战辄有功。是时贼势大炽，纵横三晋、畿
辅、河北闲。良玉办河南，屡破之，乃令署都督佥事，为
援剿总兵官。十三年，督师杨嗣昌荐良玉有大将才”，
遂拜平贼将军，以功加太子少保。十七年封宁南伯。
京师陷，福王立，进良玉为侯，寻加太子太傅。是时，良
玉已老且病，无中原意矣。良玉之起，由侯恂，恂故东
林也。马士英、阮大铖用事，虑东林倚良玉为难，谩语
修好而阴忌之。会朝事日非，监军御史黄澍与诸将
日以“清君侧”为请，良玉踌躇弗应。亡何，有北来太子
事，用事者以为伪，而中外皆以为真。澍借此激众以
报己怨，召三十六营大将与之盟，良玉反意乃决。传
檄讨马士英，自汉口达蕲州，列舟二百馀里。良玉疾
已剧，至九江，邀总督袁继咸入舟中，袖中出《密谕》，云：
“自皇太子劫诸将盟。”继咸正辞拒之，部将郝郊忠阴
入城，纵火残其城而去。良玉望城中火光曰：“予负袁
公。”呕血数升死。